
Proiectului de Lege pentru modificarea Anexei a II a a Legii nr.153/2017 privind salarizarea personalului plătit din fonduri publice

               În conformitate cu prevederile din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre avizare, cu Proiectul de Lege pentru modificarea Anexei a II a a Legii nr.153/2017 privind salarizarea personalului plătit din fonduri publice, trimis cu adresa nr. PLx. 600 din 28 octombrie 2019, înregistrat la Comisia juridică sub nr. 4c-13/1010/2019. 
            Camera Deputaţilor este Cameră decizională, în conformitate cu prevederile art. 75 din  Constituţia  României,  republicată  şi cu prevederile din  Regulamentul  Camerei Deputaţilor, republicat.
            Senatul a adoptat iniţiativa legislativă în şedinţa din data de 21 octombrie 2019. 

            Proiectul de lege are ca obiect de reglementare modificarea Legii nr.153/2017, în sensul introducerii funcţiilor de biochimist medical specialist, biochimist medical principal, biolog medical specialist, biolog medical principal, chimist medical specialist, chimist medical principal, modificarea coeficienţilor de ierarhizare pentru funcţiile amintite şi aplicarea acestor coeficienţi de ierarhizare începând cu data de 1 ianuarie 2020.
 În şedinţa din data de 17 decembrie 2019, potrivit Regulamentului Camerei Deputaţilor, republicat, membrii Comisiei juridice, de disciplină şi imunităţi au examinat iniţiativa legislativă supusă avizării şi au avut în vedere avizul favorabil al Consiliului Legislativ nr.673 din 01.08.2019 şi avizul favorabil al Consiliului Economic si Social nr. 3890 din 24.07.2019.
            În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a iniţiativei legislative. 
            În raport de obiectul şi conţinutul reglementării, proiectul de lege face parte din categoria legilor ordinare.

